ETE มือขึ้น! รับงานเพิ่ม 3 โครงการ 134.75 ลบ. ดัน Backlog โตกระฉูด
ETE มือขึ้น! รับงานเพิ่ม 3 โครงการ มูลค่า 134.75 ลบ. ดัน Backlog เพิ่มขึ้นต่อเนื่อง ทยอยรับรู้รายได้ Q4/60 เป็นต้นไป
21 พ.ย. 2560

นายไรวินท์ เลขวรนันท์ ประธานเจ้าหน้าที่บริหาร บริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE เปิดเผยว่า บริษัทและกลุ่มบริษัทได้รับการยืนยันการจ้างงานและเซ็นสัญญากับผู้ว่าจ้างเพิ่มเติมอีก 3 โครงการ มูลค่า 134.75 ล้านบาท ไม่รวมภาษีมูลค่าเพิ่ม ได้แก่ โครงการบริการบริหารจัดการบุคลากร ให้กับหน่วยงานรัฐ 2 โครงการ มูลค่างาน 27.27 ล้านบาท ระยะเวลาโครงกร 1 ปี (ม.ค.61-ธ.ค.61)
รวมทั้งโครงการจ้างเหมาก่อสร้างสายส่งระบบ 115 เควี Loop Line ช่วงสถานีไฟฟ้าแรงสูงระนองของการไฟฟ้าส่วนภูมิภาค มูลค่า 107.48 ล้นบาท ระยะเวลาโครงการ 540 วัน (ธ.ค.60-พ.ค.62)
ทั้งนี้บริษัทเดินหน้าเข้ารับงานใหม่เพิ่มเติมเข้ามาอย่างต่อเนื่อง ทั้งธุรกิจบริการบริหารจัดการ หรือ Outsourcing และธุรกิจบริการวิศวกรรมเพิ่มขึ้น ส่งผลให้มูลค่างานในมือรอรับรู้รายได้ของบริษัทปรับตัวเพิ่มสูงขึ้นอย่างต่อเนื่อง ซึ่งจะสามารถทยอยรับรู้รายได้ตั้งแต่ไตรมาสสุดท้ายของปีนี้เป็นต้นไป
อนึ่ง ก่อนหน้านี้บริษัทได้เซ็นสัญญารับงาน 2 โครงการ มูลค่า 131.08 ล้านบาท แบ่งเป็นงานบริหารจัดการบุคลากร มูลค่า 79.15 ล้านบาท งานจัดหาและจัดจำหน่ายอุปกรณ์ความปลอดภัย มูลค่า 51.39 ล้านบาท